1. Navn og stovnan Føroyska Bíbliufelagið er stovnað í Tórshavn 11. oktober 2012. Heimstaður felagsins er Tórshavn. 2. Endamál Endamálið hjá Føroyska Bíbliufelagnum er: 1. at geva út Bíbliuna og partar av henni á føroyskum máli og at fáa Bíbliuna út, 2. at skipa fyri at týða Bíbliuna ella partar av henni, at endurskoða verandi bíbliuútgávur, at geva út bíbilsku skriftirnar í øðrum útgávum enn teimum løggildu og annað viðkomandi tilfar, 3. at fremja bíbliunýtslu, bíbliulesnað og bíbliukunnleika, 4. at hava innsavningar og forlagsvirksemi, 5. at umsita sambandið við útlendsk bíbliufeløg, 6. at stuðla altjóða bíbliuarbeiði. 3. Limir og limagjald 1. Øll, sum taka undir við endamáli felagsins, kunnu vera limir í Føroyska Bíbliufelagnum. 2. Limirnir gjalda árligt limagjald, sum limafundurin ásetur. 3. Arbeiðir limur ímóti grundarlagi, endamáli og áhugamálum felagsins, kann stýrið strika hann sum lim í felagnum. 4. Stýrið 1. Eitt stýri við 12 limum leiðir og skipar arbeiðið í Føroyska Bíbliufelagnum. Meirilutin í stýrinum skulu vera limir í Fólkakirkjuni. Biskupur er forseti í Bíbliufelagnum. Limirnir eru: Føroya biskupur og Føroya dómpróstur. Ein prestur úr Fólkakirkjuni valdur av biskupi. Eitt umboð úr Fólkakirkjuni valt av biskupi. Eitt umboð valt av Kirkjuligu Heimamissiónini. Eitt umboð valt av Kirkjuliga Missiónsfelagnum. Eitt umboð valt av Katólsku Kirkjuni. Eitt umboð valt av hvítusunnusamkomunum. Eitt umboð valt av karismatisku fríkirkjunum. Tvey umboð vald á limafundi. 2. Avvarandi kirkja, samkoma ella rørsla velja og góðkenna síni umboð í samráð við stýrið. Umboðini skulu vera limir í Føroyska Bíbliufelagnum. 3. Stýrið skipar seg triðja hvørt ár við formanni og næstformanni. Formaðurin skal vera limur í Fólkakirkjuni. Kassameistarin nýtist ikki at vera limur í stýrinum. 4. Stýrið kann seta aðalskrivara og onnur starvsfólk, sum skulu hava setanarskriv við undirskrivaðari arbeiðsskrá, áðrenn starvstíðin byrjar. Stýrið kann seta og siga fólk úr starvi. Aðalskrivarin er skrivari í stýrinum við talurætti, umsitur dagligu leiðsluna og avgreiðir stýrissamtyktir. 5. Stýrið kann seta starvsnevnd. Í starvsnevndini sita formaðurin, næstformaðurin og aðalskrivarin. Stýrið kann seta aðrar nevndir til ávís endamál. 6. Stýrið hevur í minsta lagi tríggjar fundir árliga. Formaðurin kallar saman til fundar, og um 5 limir ynskja tað, skal formaðurin kalla stýrið saman. 7. Stýrið er viðtøkuført, tá ið meirilutin av stýrislimunum eru møttir. Avgerðir verða tiknar við vanligum meiriluta, um ikki annað er samtykt. Um atkvøðugreiðslan stendur á jøvnum, er atkvøða formansins avgerandi. Formaðurin skipar fyri, at fundarfrásøgn verður skrivað og send stýrislimunum í vikuni eftir stýrisfund. 8. Til tess at binda Føroyska Bíbliufelagið fíggjarliga krevst undirskrift frá formanni og næstformanni. Er talan um at keypa, selja ella veðseta ognir felagsins, skulu allir stýrislimirnir undirskriva avtaluna. Stýrið kann geva fulltrú. 5. Roknskapur 1. Roknskaparárið er álmanakkaárið. 2. Roknskapurin skal verða grannskoðaður av løggildum grannskoðara, valdur av stýrinum, og verður lagdur fyri stýrið til góðkenningar og fyri limafundin til kunningar. 6. Limafundur 1. Stýrið skipar fyri limafundi fyri 1. juni á hvørjum ári. Fundarskrá verður kunngjørd limunum 3 vikur fyri limafund. 2. Limafundurin velur, við vanligum atkvøðumeiriluta, triðja hvørt ár, tveir limir í stýrið. Limur kann veljast aftur. 3. Allir limir, ið hava goldið árliga limagjaldið, hava atkvøðurætt á limafundinum við einari atkvøðu hvør. Uppskot um stýrislimir skulu skrivliga vera formanninum í hendi 2 vikur fyri limafund. Avgerðir á limafundinum verða tiknar við vanligum meiriluta. Stýrið ger av, hvussu atkvøtt verður. 4. Á dagsskránni skulu í minsta lagi vera hesi mál: 1. Velja fundarstjóra og fundarskrivara. 2. Frágreiðing frá arbeiðinum og framtíðarætlanir. 3. 5. Velja tveir stýrislimir (triðja hvørt ár) 6. Ymist. 7. Viðtøkubroytingar 1. Broytingar í viðtøkum felagsins krevja, at ¾ av stýrislimunum akvøða fyri. 2. Føroyska Bíbliufelagið kann bara verða tikið av, um ¾ av stýrislimunum atkvøða fyri hesum á tveimum fundum við einum ára millumrúmi. Verður felagið tikið av, skulu ognir felagsins latast øðrum felagi, stovni ella grunni, sum hevur sama ella líknandi endamál sum Føroyska Bíbliufelagið. Hesar viðtøkur eru góðkendar á stovnandi fundi í Tórshavn 11. oktober 2012, og seinast broyttar á aðalfundi í Skálafirði á Grækarismessu 2015.